Limpopo-munisipaliteit gee groen lig vir NGVArgieffoto (Foto: StockSnap, Pixabay) Die oorgrote meerderheid van mense van die Thulamela- plaaslike munisipaliteit in Limpopo het die wetsontwerp op nasionale gesondheidsversekering (NGV) verwelkom. Dr. Sibongiseni Dhlomo, voorsitter van die portefeuljekomitee oor gesondheid, het in ŉ verklaring gesê die komitee is sedert Vrydag in die Limpopo-provinsie om die mense van dié provinsie geleentheid te bied om hul siening oor die wetsontwerp bekend te maak. Thulamela- plaaslike munisipaliteit het die eerste been van die verhore in die provinsie aangebied waar die meerderheid van persone, in ŉ volgepakte Makwarela-gemeenskapsaal, die wetsontwerp verwelkom het. “Die mense van Vhembe-distrikmunisipaliteit het aan die komitee gesê die instelling van die NGV is al lank agterstallig. Hulle wou by die komitee weet hoe die NGV bestuur gaan word, aangesien hulle reeds vol verwagting uitsien na die implementering daarvan,” het Dhlomo gesê. “Hulle het die parlement gemaan om seker te maak dat daar sterk maatreëls in plek gestel word om die implementering van die NGV te beskerm teen alle vorme van bedrog en korrupsie en aan die komitee gesê ongedokumenteerde uitlanders moet nie onwettig voordeel trek uit die NGV nie.” Dhlomo het bygevoeg die NGV is die finansieringstelsel wat sal seker maak dat alle Suid-Afrikaanse burgers en wettige langtermyn inwoners noodsaaklike gesondheidsorg ontvang, ongeag hul indiensnemingstatus en vermoë om ŉ direkte monetêre bydrae te maak tot die NGV. Die Vhembe Health Traditional Forum, vakbondfederasie Cosatu, en die Suid-Afrikaanse Demokratiese Onderwysersunie (Sadou) was Vrydag by die verhoor teenwoordig. Die komitee het reeds openbare verhore in Mpumalanga en die Noord-Kaap gehou. Ná Limpopo is die komitee op pad na KwaZulu-Natal en die Oos-Kaap. Besonderhede van verdere openbare verhore in Limpopo is soos volg: Mopani-distrik, Groter Tzaneen- plaaslike munisipaliteit Datum: Saterdag, 16 November 2019 Plek: Lenyenye-gemeenskapsaal Tyd: 10:00 – 15:00 Sekhukhune-distriksmunisipaliteit, Ga-Nkoana Datum: Sondag, 17 November 2019 Plek: Mabotha-burgersentrum Tyd: 10:00 – 15:00 Capricon-distriksmunisipaliteit, Polokwane Datum: Maandag, 18 November 2019 Plek: Jack Botes-stadsaal Tyd: 16:30 – 20:30